টাকার দাবিতে গ্রাম পঞ্চায়েত প্রধানদের তুমুল বিক্ষোভ জলপাইগুড়ি সদর বিডিও অফিসে

জলপাইগুড়ি: শুক্রবার সকাল থেকে তুমুল বিক্ষোভ জলপাইগুড়ি সদর বিডিও অফিসে (Sadar BDO Office Jalpaiguri)। এদিন তৃণমূল নেতা কৃষ্ণ দাসের নেতৃত্বে ৫টি গ্রাম পঞ্চায়েতের প্রধান ও পঞ্চায়েত সদস্যরা বিডিও অফিসে তুমুল বিক্ষোভ দেখাতে শুরু করে। অভিযোগ, প্রতি গ্রাম পঞ্চায়েতে রাজ্য সরকারের তরফে দেওয়া ২ লক্ষ টাকা গায়েব হয়ে গিয়েছে। গ্রাম পঞ্চায়েতের প্রধানরা এখনও হাতে টাকা পাননি৷ বিডিও, অতিরিক্ত জেলা শাসক, জেলা শাসকে জানিয়েও কোনও সুরাহা হয়নি। তাই হকের টাকার দাবিতে আজ প্রতিবাদে নামেন তাঁরা। যদিও এই বিষয়ে বিডিও দাবি করেছেন, সমস্ত টাকা গ্রাম পঞ্চায়েতে খরচ করা হয়েছে৷

উল্লেখ্য, ১০০দিনের কাজের টাকা রাজ্য সরকার দেবে, মমতা বন্দ্যোপাধ্যায়ের (Mamata Banerjee) এই ঘোষনার পর রাজ্য সরকারের (State Government) পক্ষ থেকে সমস্ত গ্রাম পঞ্চায়েতকে ২০২৪ সালে ২লক্ষ টাকা করে দেওয়া হয়। এই টাকা দেওয়া হয়েছিল ১০০দিনের কাজের টাকা দেওয়ার আগে ব্যবস্থাপনার জন্য৷

আরও পড়ুন: আজ এই ৮ জেলায় ঝেঁপে বৃষ্টি নামবে! কোন কোন জেলা?

তৃণমূল নেতা কৃষ্ণ দাসের দাবি, “তাঁর এলাকার মোট ৫টি গ্রাম পঞ্চায়েতের প্রধানরা একটিও টাকা পায়নি৷ অথচ গ্রাম পঞ্চায়েতকে দিয়ে কাজ করিয়ে নেওয়া হয়েছে৷” তাই আজ পাহারপুর, বারপাটিয়া, পাতকাটা, অরবিন্দ, বেলাকোবা এই গ্রাম পঞ্চায়েতগুলির প্রধান ও পঞ্চায়েত সদস্যদের নিয়ে বিডিও মিহির কর্মকারের দফতরে প্রবেশ করে টাকার দাবিতে বিক্ষোভ দেখান তাঁরা।

তৃণমূল নেতা কৃষ্ণ দাসের দাবি, “এই টাকার দাবিতে বিডিও, অতিরিক্ত জেলা শাসক জেলা পরিষদ, জেলা শাসক শামা পারভীনকে জানিয়েও কোনও সুরাহা হয়নি৷ বাধ্য হয়ে বিডিওর কাছে জানতে এলাম।” পরিস্থিতি সামাল দিতে ঘটনাস্থলে পৌঁছয় বিশাল পুলিশ বাহিনী। বিডিও গ্রাম পঞ্চায়েতগুলিকে টাকা না দিলে বিডিওর বিরুদ্ধে আদালতের দারস্থ হবে বলে হুঁশিয়ারি দিয়েছেন বিক্ষোভকারীরা।

যদিও সদর বিডিও মিহির কর্মকার জানিয়েছেন, “যে টাকা এসেছিল তা সমস্ত গ্রাম পঞ্চায়েতের কাজে ব্যবহার করা হয়েছে। তার কাগজ আমি কৃষ্ণ দাস ও তাঁর সঙ্গে আসা ব্যক্তিদের দেখিয়ে দিয়েছি৷”

দেখুন অন্য খবর